**SELETUSKIRI**

***19.05.2022 määruse nr 9 „Toimetulekutoetuse määramisel aluseks võetavate eluasemekulude piirmäärade kehtestamine“ muutmine***

Määruse muudatuse põhjus: alates 1. juuli 2022 saab toimetulekutoetuse menetlemisel arvesse võtta ka eluaseme soetamiseks võetud laenu tagasimakseid. Sotsiaalhoolekandeseaduses tehti vastav muudatus perehüvitiste seaduse, sotsiaalhoolekande seaduse ja teiste seaduste muutmise seadusega.

Määruse sisu: Määrus kehtestab piirmäära eluaseme soetamiseks võetud laenu tagasimaksele.

Määruse mõju: Vastavalt SHS § 133 lõikele 6 tuleb kohaliku omavalitsuse üksustel kehtestada toimetulekutoetuse määramiseks sama paragrahvi lõikes 5 nimetatud kulude piirmäärad, mis tagavad isiku ja tema perekonnaliikmete inimväärse äraelamise. Sellest tulenevalt peab kohalik omavalitsus kehtestama piirmäära ka eluaseme soetamiseks võetud laenu tagasimaksele. Eluasemelaenu tagasimakse koosneb laenu põhiosast, intressist ja kohustuslikust varakindlustusmaksest. See tähendab, et eluasemelaenu tagasimaksele tuleb kehtestada üks piirmäär arvestades piirmäära summas nii laenu põhiosa, intresse ja kohustusliku eluasemekindlustust.

Eluaseme soetamiseks võetud laenu tagasimakseid võetakse toimetulekutoetuse arvestamisel arvesse kuni kuus kuud kalendriaasta jooksul. Eluaseme soetamiseks võetud laenu tagasimaksete puhul on lähtutud sellest, et hätta sattumise korral asub riik ajutiselt inimest toetama laenu tagasimaksetega, kuid sellest ei saa kujuneda alaline meede eluaseme soetamiseks. Kuuekuuline periood, mida on võimalik kasutada järjest või hajutatuna aasta jooksul, on kooskõlas nii keskmise toimetulekutoetuse saamise kordade arvuga kui ka Eesti Töötukassa statistikaga.

Toimetulekutoetuse regulatsiooni muutmise eesmärk on toetada eluaseme soetamiseks laenu võtnud peresid sarnastel alustel nende peredega, kes tasuvad igakuiselt eluaseme kasutamise eest üüri, vähendades nii majanduslike raskuste ulatust (sh täiendavate võlgnike lisandumist) ja vältides eluaseme kaotamist.

Määrus kehtestatakse kohaliku omavalitsuse korralduse seaduse § 22 lõike 2 alusel ja sotsiaalhoolekande seaduse § 133 lõike 6 alusel.

Määruse eelnõu algatamise kuupäev on 18.08.2022

Määrus on kavandatud jõustuma üldises korras, kolmandal päeval pärast Riigi Teatajas avaldamist.

Seletuskirja koostaja:

Liana Andruško

sotsiaalnõunik